Carsten Hansen (S), 2006-02-08:
Jeg er en lille smule skuffet over ministerens og Venstres holdning til det her forslag.
Jeg ved ikke, om ikke det er udtryk for en eller anden form for kræmmermentalitet hos de borgerlige, at man siger, at man tilslutter sig principperne, men først vil se finansieringen.
Enten er man da med, eller også er man imod.
Nu bliver man pålagt det, og derfor har man nok ændret sin ordførertale, og hvad ved jeg, undervejs, for jeg ved jo, at Dansk Folkeparti har forsøgt at overtale regeringen til det her.
Altså, er det fuldstændig Holdningsløse Tidende hos de borgerlige i øjeblikket?
Mener man ikke noget af det, man siger?
Jeg vil godt sige, at hos os har vi ment det længe, og vi har taget det op i strukturforhandlinger, vi har taget det op tidligere.
Jeg er glad for, at SF har trukket deres beslutningsforslag, så vi står med ét forslag, og det vil jeg gerne rose dem for.
Så vil jeg rose Dansk Folkeparti for et fantastisk godt stykke arbejde.
Det er en fremragende analyse, der ligger bag, og jeg kender det jo – ligesom fru Tina Petersen fra Dansk Folkeparti gør – fra Fyns Amt.
På forsiden af forslaget står der fuldstændig, at: »Folketinget opfordrer regeringen til at fremsætte lovforslag samt forberede de administrative ændringer, som er nødvendige for at sikre, at udviklingshæmmede og andre unge med særlige behov, der på grund af deres handicap ikke kan gennemgå det traditionelle ungdomsuddannelsessystem, fra og med skoleåret 2007 får et lovfæstet krav på en treårig ungdomsuddannelse efter endt grundskole, uanset hvor i landet de har bopæl.
« Det kan hverken være mere enkelt eller mere klart.
Så er det rigtigt, at man kan lægge nogle analyser til grund, og det synes jeg man skulle gøre.
Men vi skal, tror jeg, i udvalgsarbejdet pålægge regeringen at indhente de erfaringer, man har gjort sig i de amter, hvor man har givet et 3-årigt uddannelsestilbud.
Jeg synes, at vi skal gøre det ret tydeligt i betænkningen og afgive en fælles betænkning på det, således at regeringen ikke risikerer at blive så meget i tvivl, at de ikke vil gennemføre det, eller at kræmmermentaliteten overtager.
Så det tror jeg at vi skal forpligte os på, det vil jeg gerne give tilsagn om.
Så vil jeg godt sige, at det er lidt af en stor dag i dag.
Og vi har jo alle sammen fået henvendelser fra LEV og SIND, og hvad de hedder alle sammen.
De er vældig optaget af det her.
Det er dejligt at se, at vi også får den restgruppe med, som i virkeligheden ikke har haft et tilbud.
Det er rigtigt, at de nye kommuner kan en masse ekstra, men jeg har nu ikke tiltro til, at de er særlig gode til at tage vare på unge med særlige behov og undervisningssituationen.
Derfor er det helt afgørende vigtigt, at vi får etableret et tilbud, der tager afsæt i en samlet ramme, som giver et ensartet tilbud, og som sikrer en statslig kontrol af og styring med området.
Det er i virkeligheden en mangfoldighed af forskellige tilbud, der skal til, men det er jo individuelt afstemt, fordi der er tale om vidt forskellige handicap, og der skal selvfølgelig kompetenceafklaring og alt det, vi kender, til.
Men det er vigtigt, at det for det første bliver et godt regionalt og geografisk bredt tilbud; at det bliver et tilbud, som alle får del i; og at det bliver styret og styrket fra statens side.
Jeg vil godt sige, at vi i Socialdemokratiet er meget optaget af, at også normaltbegavede med et handicap kan være med her, for dér er der faktisk også nogle problemer, og jeg ved, at DSI har været voldsomt inde på det.
Men altså: En stor ros til Dansk Folkeparti, jeg er glad for, at der er et flertal for det.
Jeg tror, at vi i beretningen skal skrive lidt om, hvad vi mener, tydeligere.
Jeg tror også, at det er vigtigt, at der kommer en analyse med afsæt i de erfaringer, man har, og så tror jeg, at det er vigtigt, at vi får lavet en statslig ordning.
Og så er jeg ked af den kræmmermentalitet fra de borgerlige partiers side.
Nu må de bevise, om de er med eller ikke med.
Jeg kan ikke lade være med at tænke på, at der er frit optag på stort set alle videregående uddannelser i Danmark, men der er sgu ikke et frit optag for folk, der er udviklingshæmmede, eller for folk, der på en eller anden måde har et særligt behov.